SDP:n puoluehallitus päätti asiasta torstaiaamuna. Lopullisen päätöksen tekee eduskuntaryhmä.

SDP:n puoluesihteeri Antton Rönnholm kertoi puoluehallituksen päätöksistä torstaina.

SDP:n puoluehallitus on päättänyt tänään torstaina esittävänsä, että puolueen puheenjohtaja Antti Rinne on SDP:n hallitustunnustelija.

Puoluehallitus päätti myös siitä, että SDP:n pääministeriehdokkaasta päättävä puoluevaltuusto kokoontuu sunnuntaina kello 17.30 Helsingissä. Pääministerikisaan ovat ilmoittautuneet liikenne- ja viestintäministeri, SDP:n varapuheenjohtaja Sanna Marin ja SDP:n eduskuntaryhmän puheenjohtaja Antti Lindtman.

– Samalla se on yhtynyt hallitusneuvottelijatoimikunnan esitykseen siitä, että hallitustunnustelijana toimii puolueen puheenjohtaja Antti Rinne, kertoi SDP:n puoluesihteeri Antton Rönnholm.

Lopullisen päätöksen asiasta tekee SDP:n eduskuntaryhmä. SDP:n eduskuntaryhmä on koolla tänään kello 14 alkaen.

Tunnustelut alkavat kohta

Hallitustunnustelut alkavat tänään torstaina kello 16.30. Eduskunnan suurimman eduskuntaryhmän puheenjohtaja Lindtman on kutsunut koolle eduskuntaryhmien ja puolueiden puheenjohtajat sekä eduskuntaryhmien pääsihteerit.

Keskusta kertoi maanantaina julkisuuteen epäluottamuksesta pääministeri Antti Rinnettä kohtaan. Saatuaan selvityksen epäluottamuksen perusteista Rinne veti omat johtopäätöksensä ja jätti hallituksen eropyynnön tasavallan presidentille. Rinne kertoi kuitenkin aikovansa jatkaa puolueen puheenjohtajana kesäkuun puoluekokoukseen saakka.

Keskusta on korostanut, että epäluottamus on kohdistunut yhteen henkilöön, mutta keskusta on kertonut haluavansa jatkaa nykyisellä hallituskokoonpanolla ja ohjelmalla.

Rönnholm toteaa, ettei kyseessä ole varmaankaan historiallisesti poikkeuksellinen tilanne, että hallitustunnustelijana toimii tällaisessa tilanteessa väistyvä pääministeri.

SDP:n puoluehallitus haluaa eronneesta pääministeri Antti Rinteestä hallitustunnustelijan. Inka Soveri

Vaikuttaako keskustan luottamuspula?

Puoluesihteeri ei arvioinut keskustan luottamuspulan Rinteeseen vaikeuttavan hallitustunnusteluja.

– Ei minulla ole mitään käsitystä, että keskustalla olisi ollut haluja puuttua SDP:n valitsemaan hallitustunnustelijaan. Hallitusneuvottelutoimikunnan puheenjohtajana on aina puolueen puheenjohtaja meillä.

Keskustan eduskuntaryhmän puheenjohtaja Antti Kurvinen sanoi eilen IL-TV:n Sensuroimaton Päivärinta -ohjelmassa, että keskusta hyväksyisi Rinteen hallitusneuvottelijana ja jopa mahdollisesti ministerinä. Heille tärkeintä oli, että Rinne ei toimi enää pääministerinä.

Lindtman kutsui eilen Kurvisen SDP:n eduskuntaryhmän kokoukseen torstaiksi. Lindtman kertoi haluavansa kuulla keskustan ryhmän ajatuksista ja viime päivän tapahtumista.

Iltalehti uutisoi tiistai-iltana salaisiin viesteihin perustuen, miten keskustalaiset kampesivat Rinteen pois pääministerin tehtävästä.

– Kyllä tässä tietysti täytyy käydä asioita läpi ja samalla tietysti täytyy pyrkiä katsomaan jo eteenpäin ja tulevaisuuteen, koska Suomi tarvitsee toimintakykyisen hallituksen mahdollisimman pian, Rönnholm totesi.

Rönnholmin mukaan SDP:n välejä keskustaan käsiteltiin myös puoluehallituksen kokouksessa. Puoluesihteeri odottaa nyt keskustalta hyvää keskustelua, yhteydenpitoa ja luottamuksen rakentamista.